મુલુંડ (વેસ્ટ)ના ઝવેર રોડ પર આવેલી ગાઇડ સ્ટેટ બૅન્ક ઑફ ઇન્ડિયા એમ્પ્લૉઈઝ કો-ઑપરેટિવ હાઉસિંગ સોસાયટી લિમિટેડના ગ્રાઉન્ડ ફ્લોરના ફ્લૅટ-નંબર ત્રણમાં રહેતાં ૮૬ વર્ષનાં મણિબહેન સાવલાના ઘરમાં સોમવારે પોલીસે બારીની ગ્રિલ તોડીને પ્રવેશ કર્યો હતો અને ૫૬૦ સ્ક્વેર ફુટના ઘરમાંથી દુર્ગંધ મારતા કચરાના ઢગલા વચ્ચેથી તેમને જીવતાં બહાર કાઢ્યાં હતાં. આ રેસ્ક્યુ ઑપરેશનમાં BMCના ૩૦ કરતાં વધુ કર્મચારીઓએ આઠ ટ્રક ભરીને અતિદુર્ગંધ મારતો કચરો બહાર કાઢ્યો હતો. મણિબહેનને અત્યારે હૉસ્પિટલમાં સારવાર માટે રાખવામાં આવ્યાં છે.